กรมการข้าวทุ่มงบฯ อนุรักษ์พันธุกรรมข้าวป่าและข้าวพื้นเมืองครบวงจร มี.ค.นี้
นายชัยฤทธิ์ ดำรงเกียรติ อธิบดีกรมการข้าว เปิดเผย ว่า กรมการข้าวเตรียมจัดสรรงบประมาณกว่า 80 ล้านบาท เพื่อดำเนินโครงการอนุรักษ์พันธุ์กรรมข้าว ป่าและพันธุ์ข้าวพื้นเมืองทั้งระบบภายในปี 2555 – 2559 ตามแนวพระราชดำริสมเด็จพระเทพรัตนสุดาฯ ขณะนี้ เมืองไทยมีพันธุ์ข้าวป่าหรือ หญ้าข้าวนก ประมาณ 5 ชนิด ซึ่งเป็นข้าวที่ขึ้นเองตามธรรมชาติ มีความหลากหลาย ทางพันธุกรรมสูง และ เป็นบรรพบุรุษของข้าวปลูกอยู่ในภาวะใกล้สูญพันธุ์ กรมการข้าวจึงเร่งอนุรักษ์ พันธุ์ข้าวป่าในสภาพธรรมชาติ ณ ศูนย์วิจัยข้าวปราจีนบุรี และ จังหวัด สกลนคร และเตรียมนำพันธุ์ข้าวป่า มาใช้ในการปรับปรุงพันธุ์ข้าวปลูกให้ทนทานต่อโรคและแมลงมากขึ้นในอนาคต ที่ผ่านมา ศูนย์ปฏิบัติการและเก็บเมล็ดเชื้อพันธุ์ข้าวแห่งชาติ ได้รวบรวมเชื้อพันธุ์ข้าวพื้นเมืองจากทั่วประเทศ ไม่น้อยกว่า 20000 ตัวอย่างเชื้อพันธุ์ แต่ตนเชื่อว่า เมืองไทยน่าจะมีสายพันธุ์ข้าวมากกว่าที่มีอยู่ในขณะนี้ เพื่อผลักดันให้มีการรวบรวมอนุรักษ์เชื้อพันธุ์ข้าวพื้นเมืองเพิ่มขึ้นอย่างต่อเนื่อง จึงมอบหมายให้ศูนย์วิจัยข้าวทุกแห่งเร่งสำรวจ จัดทำฐานข้อมูล จำแนกและประเมินลักษณะประจำพันธุ์ ประเมินคุณค่าเชื้อพันธุ์ ข้าวพื้นเมือง ทั่วประเทศใหม่อีกครั้ง ในช่วงไตรมาส 2 ของปีงบประมาณ 2555 นายชัยฤทธิ์ กล่าวว่า ทุกวันนี้ ชาวนาส่วนใหญ่นิยมใช้ข้าวพันธุ์ดีปลูกแทนพันธุ์ข้าวพื้นเมือง จึงน่าเป็นห่วงว่าในอนาคตอันใกล้นี้อาจจะไม่มีพันธุ์ข้าวพื้นเมืองเหลืออยู่อีกต่อไป กรมการข้าวจึงวางแผนคัดเลือกสายพันธุ์ข้าวพื้นเมืองที่มีลักษณะพิเศษ คือ ให้ผลผลิตสูง ทนทานต่อภัยแล้ง ต้านทานเพลี้ยกระโดดสีน้ำตาล และมีคุณค่าทางโภชนาการสูง ประมาณปีละ 100- 300 สายพันธุ์ มาใช้เป็นพ่อแม่พันธุ์ในการคัดเลือกและปรับปรุงข้าวพื้นเมืองพันธุ์บริสุทธิ์ ที่ให้ผลผลิตสูง ทนทานต่อโรค แมลง เหมาะสำหรับปลูกเชิงการค้า เพื่อสนับสนุนให้ชาวนาผลิตข้าวพื้นเมืองคุณภาพดีให้แพร่หลายมากยิ่งขึ้น คาดว่าในอนาคต กรมการข้าวจะสามารถประกาศรับรองข้าวพื้นเมืองพันธุ์บริสุทธิ์เฉลี่ยปีละ 2-4 สายพันธุ์ ในช่วงเดือนมีนาคม ปีนี้ กรมการข้าวเตรียมประกาศรับรอง ข้าวพื้นเมืองพันธุ์บริสุทธิ์ ที่จะส่งเสริมให้ชาวนาปลูกเชิงการค้า จำนวน 3 สายพันธุ์ได้แก่ ข้าวเหนียวดำพันธุ์ลืมผัว พันธุ์ขาวบ้านนา และข้าวหอมมะลิทนน้ำท่วม ซึ่งทุกสายพันธุ์ให้ผลผลิตสูง และคุณภาพตรงกับความต้องการของตลาดทั้งด้านการบริโภคโดยตรงและนำไปแปรรูปเป็นผลิตภัณฑ์ได้ด้วยนายชัยฤทธิ์ กล่าวด้วยว่า เนื่องจาก กระแสความนิยมการบริโภคข้าวที่มีคุณค่าทางโภชนาการเพื่อสุขภาพเพิ่มมากขึ้น กรมการข้าวจึงได้พัฒนาปรับปรุงพันธุ์ข้าวเหนียวดำพันธุ์ลืมผัวให้เป็นพันธุ์บริสุทธิ์ที่มีคุณภาพดี และมีสารต่อต้านอนูมูลอิสระสูง ส่วนพันธุ์ขาวบ้านนา เป็นข้าวเจ้าที่ให้ผลผลิตต่อไร่สูง เฉลี่ยประมาณ 400 กิโลกรัมต่อไร่ สามารถใช้แปรรูปอาหารได้หลายชนิด ที่สำคัญเป็นข้าวขึ้นน้ำ สร้างทางเลือกให้เกษตรกรสามารถปลูกข้าว สู้ภัยน้ำท่วมได้ในอนาคต เช่นเดียวกับข้าวหอมมะลิทนน้ำท่วมได้ดี และมีอายุเก็บเกี่ยวเหมาะสมกับสภาพพื้นที่เพาะปลูกในภาคอีสาน ปัจจุบันชาวนาจำนวนมากหวั่นเกรงผลกระทบจากปัญหาอุทกภัยในปีนี้ จึงสนใจอยากปลูกข้าว พันธุ์ข้าวนาน้ำลึกเช่น พลายงามปราจีนบุรี ปราจีนบุรี 2 อยุธยา 1 กข 45 และขาวบ้านนา แต่ศูนย์วิจัยข้าวปราจีนบุรี ซึ่งดูแลรับผิดชอบงานเรื่องการผลิตเมล็ดพันธุ์ข้าว ทั้ง5 พันธุ์ ไม่สามารถขยายกำลังการผลิตได้เพียงพอต่อความต้องการของเกษตรกร กรมการข้าววางแผนที่จะใช้เครือข่ายศูนย์เมล็ดพันธุ์ข้าวชุมชน ทำหน้าที่ผลิตเมล็ดพันธุ์รองรับความต้องการของเกษตรกร ในพื้นที่เสี่ยงภัยน้ำท่วมเพิ่มมากขึ้นโดยกรมการข้าว จะส่งเสริมให้แต่ละจังหวัดจัดตั้งธนาคารเมล็ดพันธุ์ข้าว และหมู่บ้านผลิตเมล็ดพันธุ์ข้าวขึ้น เพื่อเมล็ดพันธุ์ข้าวคุณภาพดี ราคาถูกและได้มาตรฐานอย่างเพียงพอสำหรับใช้ในท้องถิ่น โดยกรมฯ ทำหน้าที่ผลิตเมล็ดพันธุ์ขยายและส่งต่อให้กับศูนย์ชาวนาต่างๆทั่วประเทศ อธิบดีกรมการข้าวกล่าวเพิ่มเติมว่า เนื่องจากภารกิจสำคัญของกรมการข้าวในอนาคต คือ เร่งรัดการอนุรักษ์เชื้อพันธุ์กรรมข้าวพื้นเมือง และการใช้ประโยชน์จากพันธุ์ข้าวพื้นเมือง เพื่อสร้างมูลค่าเพิ่มอย่างต่อเนื่อง ในเร็วๆ นี้ กรมการข้าวจะเซ็นสัญญาข้อตกลงความร่วมมือ( MOU ) กับมหาวิทยาลัยเกษตรศาสตร์ และมหาวิทยาลัยแม่โจ้ เพื่อเร่งศึกษาวิจัยเกี่ยวกับ โภชนาการข้าวพื้นเมือง รวมทั้งการปรับปรุงเมล็ดพันธุ์ข้าวให้เหมาะสมกับสภาวะอากาศ ระยะเวลาการเพาะปลูกในแต่ละพื้นที่อีกด้วย เพื่อลดผลกระทบจากปัญหาภัยธรรมชาติในอนาคต อีกทางหนึ่ง ทั้งนี้ กรมการข้าวขอเชิญชวนผู้ที่สนใจไปค้นหาความมหัศจรรย์และคุณประโยชน์ของพันธุ์ข้าวพื้นเมืองของไทย ได้ในงานนิทรรศข้าวพื้นเมื้องหายากกว่า 84 สายพันธุ์ ภายใต้แนวคิด ข้าวของพ่อ วิถีพอเพียง รวมถึงเลือกซื้อข้าวอินทรีย์พื้นบ้านในราคาย่อมเยาวันที่ 22-26 กุมภาพันธ์ 2555 ณ ห้างสรรพสินค้า เดอะมอลล์ บางแค กรุงเทพมหานคร 
 เตรียมประกาศรับรอง ข้าวลืมผัว ขาวบ้านนา หอมมะลิทนน้ำท่วม ให้ชาวนา ปลูกเชิงการค้าทั่วประเทศ 
ขาวบ้านนา,ข้าวลืมผัว,ชาวนา,ทนน้ำท่วม,ประกาศรับรอง,ปลูกเชิงการค้า,หอมมะลิ